ธปท.ไม่ห่วงเงินเฟ้อกดเศรษฐกิจ
ธปท.ไม่ห่วงเงินเฟ้อสูงกดดันเศรษฐกิจ ชี้การเมืองสงบเศรษฐกิจโตฉลุยดึงการลงทุนกลับมาฟื้นได้เร็วขึ้น
4 พ.ค. 2553

ธปท.ไม่ห่วงเงินเฟ้อสูงกดดันเศรษฐกิจ ชี้การเมืองสงบเศรษฐกิจโตฉลุยดึงการลงทุนกลับมาฟื้นได้เร็วขึ้น
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า ภาวะเงินเฟ้อทั่วไปหรือดัชนีการปรับขึ้นของราคาสินค้าในช่วงเดือนเม.ย.ที่ระดับ 3% ชะลอลงจากเดือนก่อนหน้าที่ 3.4% ซึ่งเป็นการชะลอลงทั้งในหมวดอาหารและไม่ใช่หมวดอาหาร สะท้อนแรงกดดันเงินเฟ้อจากอุปสงค์ ที่เกิดจากการใช้จ่ายในประเทศมีมีไม่มากนัก 
อย่างไรก็ตามเมื่อดูเงินเฟ้อพื้นฐานเดือนเม.ย.ซึ่งอยู่ที่ระดับ 0.5% เพิ่มขึ้นจากเดือนก่อนหน้าที่ 0.4% ถือว่ามีแนวโน้มที่จะเพิ่มขึ้นต่อเนื่อง จาก 0.3% , 0.4% และ 0.5% ตามลำดับนับตั้งแต่เดือนก.พ.เป็นต้นมา สะท้อนแรงกดดันเงินเฟ้อพื้นฐานที่มีมากขึ้น
“ถึงเงินเฟ้อพื้นฐานเพิ่มขึ้นแต่ยังไม่น่าห่วง เพราะยังต่ำไม่เป็นข้อจำกัดหรือเป็นแรงกดดันต่อการฟื้นตัวของเศรษฐกิจ แต่เท่าที่ดูล่าสุดมีความเป็นไปได้สูงว่าเงินเฟ้อพื้นฐานจะเพิ่มขึ้นในช่วงต่อไปตามการฟื้นตัวของเศรษฐกิจ และมาตรการอุดหนุนภาครัฐที่จะจบลง ซึ่งธปท.จะพยามดูแลให้อยู่ในกรอบเป้าหมายในปีนี้ที่ 0.5-3%” นายบัณฑิตกล่าว
นอกจากนี้ นายบัณฑิต ยังเปิดเผยว่า สถานการณ์ทางการเมืองในขณะนี้ถ้าจบหรือคลี่คลายได้ในเร็วๆนี้จะเป็นผลดีต่อการฟื้นตัวของเศรษฐกิจในปีนี้อย่างมาก เพราะจะทำให้ความไม่แน่นอนที่นักลงทุนกังวลจะหมดไป ทำให้การลงทุนใหม่ๆกลับมาได้เร็วขึ้น เพราที่ผ่านมาปัญหาทางการเมืองส่งผลกระทบต่อเศรษฐกิจทั้งในด้านการท่องเที่ยว การจับจ่ายใช้สอยในประเทศ และกระทบความเชื่อมั่นภาคเอกชนมาแล้ว หากปัญหาเหล่านี้คลี่คลายได้เศรษฐกิจจะได้เดินหน้าต่อไป